Document ID: 32014R0031

UREDBA KOMISIJE (EU) br. 31/2014
оd 14. siječnja 2014.
o stavljanju izvan snage odluka 2004/301/EZ i 2004/539/EZ i Uredbe (EU) br. 388/2010
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 998/2003 Europskog parlamenta i Vijeća od 26. svibnja 2003. o uvjetima zdravlja životinja primjenjivim na nekomercijalno kretanje kućnih ljubimaca i o izmjeni Direktive Vijeća 92/65/EEZ (1), a posebno njezine članke 19. i 21.,
budući da:
(1)
Uredbom (EZ) br. 998/2003 utvrđuju se zahtjevi zdravlja životinja koji se primjenjuju na nekomercijalno kretanje kućnih ljubimaca i pravila koja se primjenjuju na nadzor takvih kretanja. Ona se primjenjuje na kretanja vrsta kućnih ljubimaca navedenih u Prilogu I. toj Uredbi između država članica ili iz trećih zemalja. Psi, mačke i pitome vretice navedeni su u dijelovima A i B tog Priloga. Uredba (EZ) br. 998/2003 primjenjuje se od 3. srpnja 2004.
(2)
Odlukom Komisije 2003/803/EZ od 26. studenoga 2003. o utvrđivanju obrasca putovnice za kretanje pasa, mačaka i pitomih vretica unutar Zajednice (2) utvrđuje se obrazac putovnice za kretanje kućnih ljubimaca koji pripadaju vrstama pasa, mačaka i pitomih vretica između država članica kako je predviđeno člankom 5. stavkom 1. točkom (b) Uredbe (EZ) br. 998/2003.
(3)
Radi olakšavanja prijelaza na mjere iz Uredbe (EZ) br. 998/2003 donesena je Odluka Komisije 2004/301/EZ od 30. ožujka 2004. o odstupanju od odluka 2003/803/EZ i 2004/203/EZ u pogledu formata certifikata i putovnica koji se koriste za nekomercijalna kretanja pasa, mačaka i pitomih vretica te o izmjeni Odluke 2004/203/EZ (3) kako bi se certifikati i putovnice izdane za kućne ljubimce prije datuma primjene Uredbe (EZ) br. 998/2003 i dalje upotrebljavali pod uvjetom da su u skladu s određenim uvjetima.
(4)
Osim toga, Odlukom Komisije 2004/539/EZ od 1. srpnja 2004. o utvrđivanju prijelazne mjere za provedbu Uredbe (EZ) br. 998/2003 o zahtjevima zdravlja životinja primjenjivim na nekomercijalno kretanje kućnih ljubimaca (4) predviđa se da su države članice do 1. listopada 2004. trebale odobriti ulazak na svoj teritorij kućnih ljubimaca onih vrsta koje su navedene u Prilogu I. Uredbi (EZ) br. 998/2003 u skladu s nacionalnim propisima koji su bili na snazi prije 3. srpnja 2004.
(5)
Uredbom (EU) br. 576/2013 Europskog parlamenta i Vijeća od 12. lipnja 2013. o nekomercijalnom kretanju kućnih ljubimaca i stavljanju izvan snage Uredbe (EZ) br. 998/2003 (5) stavlja se izvan snage i zamjenjuje Uredba (EZ) br. 998/2003. Mjere donesene radi olakšavanja prijelaza na mjere iz Uredbe (EZ) br. 998/2003 zastarjele su te stoga odluke 2004/301/EZ i 2004/539/EZ treba staviti izvan snage.
(6)
Osim toga, donesena je Uredba Komisije (EU) br. 388/2010 od 6. svibnja 2010. o provedbi Uredbe (EZ) br. 998/2003 Europskog parlamenta i Vijeća o maksimalnom broju kućnih ljubimaca određene vrste koji mogu biti uključeni u nekomercijalno kretanje (6) kako bi se izbjegao rizik komercijalnog kretanja pasa, mačaka i pitomih vretica lažno predstavljenog kao nekomercijalno kretanje kada se te životinje prenosi u državu članicu iz druge države članice ili iz treće zemlje navedene u odjeljku 2. dijela B Priloga II. Uredbi (EZ) br. 998/2003.
(7)
Odredbe Uredbe (EU) br. 388/2010 revidirane su i uključene u Uredbu (EU) br. 576/2013. Uredba (EU) br. 576/2013 primjenjuje se od 29. prosinca 2014. Uredba (EU) br. 388/2010 stoga postaje zastarjela na dan primjene Uredbe (EU) br. 576/2013 te je treba staviti izvan snage od tog datuma.
(8)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament ni Vijeće,
DONIJELA JE OVU UREDBU:
Članak 1.
Odluke 2004/301/EZ i 2004/539/EZ stavljaju se izvan snage.
Članak 2.
Ovime se s učinkom od 29. prosinca 2014. izvan snage stavlja Uredba (EU) br. 388/2010.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. siječnja 2014.

Labels: 8
3
6